Publication: Magyar Közlöny
Issue: MK-2011-35 (Year: 2011, Number: 35)
Era: contemporary
Section: 10. számú melléklet az 1/2011. (III. 31.) NMHH rendelethez
Paragraph Index: 258

10. számú melléklet az 1/2011. (III. 31.) NMHH rendelethez E rendelet alkalmazásában: Állomás: egy adó- vagy vevőberendezés, vagy adó- és vevőberendezés a tartozékokkal (antenna) együtt, valamely rádiótávközlési szolgálatnak, vagy a rádiócsillagászati szolgálatnak egy adott helyen történő megvalósítása céljából. Állandó telephelyű állomás: olyan rádiótávközlő állomás, amely előre meghatározott telephelyen üzemelhet. Átlagos effektív antenna magasság (átlagos heff): a tervezés eredményeként meghatározott és a frekvenciakijelölési határozatban, illetve a rádióengedélyben feltüntetett effektív antennamagasságok számtani átlaga. Átlagos kisugárzott effektív teljesítmény (átlagos ERP): a tervezés eredményeként meghatározott és a frekvenciakijelölési határozatban, illetve a rádióengedélyben feltüntetett, vízszintes síkban kisugárzott effektív teljesítmények számtani átlaga. Bázisállomás: a földi mozgószolgálat helyhez kötött állomása. Budapest környezete: 19E05 (Y=652 626 m), 47N30 (X = 239 542 m) földrajzi koordinátájú pont köré húzott kör területe, amelynek sugara F<400 MHz esetén 28 km, 400 MHz <F<960 MHz esetén 23 km, 960 MHz< F esetén 18 km. Csatornatávolság: rádiótávközlő állomásoknál és hálózatoknál az átviteli frekvenciaszükségletnek (sávszélességnek) a hírközlési hatóság által meghatározott értéke. Egységdíj: 1 kHz elfoglalt sávszélességre vonatkoztatott díj. Fix állomás: mozgószolgálati hálózatok állandó telephelyű állomása, amely sem átjátszó, sem központi feladatot nem lát el. Frekvencia: a rádiótávközlési átvitelt (csatornát) jellemző, Hz-ben megadott érték, amelyet a frekvenciakijelölési határozatban vagy a rádióengedélyben a hatóság feltüntet. A frekvenciadíj-számítás az engedélyezett frekvenciák darabszáma alapján történik. Frekvenciablokk: frekvenciák csatornatávolsággal jellemzett összefüggő tartománya. Frekvenciahasználat: rádióengedéllyel biztosított frekvencia, vagy frekvenciablokk igénybevétele rádiótávközlő hálózatok, illetve állomások üzemben tartása céljából. Frekvenciahasználati díj: frekvencia vagy frekvenciablokk használata után e rendelet szerint megállapított díj. Frekvencialekötés: frekvenciakijelölési határozattal frekvencia vagy frekvenciablokk biztosítása rádiótávközlő hálózatok, illetve állomások létesítése céljából. Frekvencialekötési díj: a frekvencialekötés után e rendelet szerint megállapított díj. Gyűjtőállomás: az állandóhelyű szolgálat olyan központi állomása, amely csak vételre szolgál. Helyhez kötött állomás: a mozgószolgálat olyan állomása, amely nem helyváltoztatás alatti használatra szolgál. HUB űrtávközlési állomás: a műholdas állandóhelyű szolgálatban működő földi állomás, amely a VSAT állomásokból kiépült űrtávközlő hálózat információvezérlő állomásaként működik. Kisapertúrájú földi állomás (VSAT): a műholdas állandóhelyű szolgálatban működő állandó vagy változó telephelyű földi állomás, amelyet kisméretű antenna és max. 2 Mbit/s átviteli sebesség jellemez. Kiterjesztett spektrumú rendszer: olyan rádiórendszer, amelynél az alapsávi jel sávszélesség-kiterjesztése kódsorozat segítségével történik. Kontroll állomás: műholdas szolgálatokban a műhold vezérlését szolgáló földi állomás. Központi állomás: állandóhelyű szolgálatok pont-többpont rendszereiben olyan állomás, amely egyidejűleg több más állomással tart kapcsolatot. Maximális adóteljesítmény (Pa): annak a teljesítménynek a legnagyobb értéke, amelyet az adóberendezés moduláció nélkül egy rádiófrekvenciás periódus alatt az antenna tápvonalára juttat. Maximális kisugárzott effektív teljesítmény (maximális ERP): a tervezés eredményeként meghatározott és a frekvenciakijelölési határozatban, illetve rádióengedélyben feltüntetett kisugárzott effektív teljesítmények közül a legnagyobb. Melegtartalék: azonnal üzembe helyezhető tartalékberendezés. Modulációs célú televízió- és URH-FM rádióállomás: az állandóhelyű szolgálatban működő olyan műsorszóró rendszerű televízió- vagy URH-FM rádióállomás, amely műsorszóró sávban ugyanilyen rendszerű műsorszóró adó számára a kép, illetve a hang modulációt biztosítja. Műholdas hírcsere állomás (SNG): a műholdas állandóhelyű szolgálatban működő állandó vagy változó telephelyű földi állomás televízió híranyag átvitelére. Műsorszóró szolgálat: olyan rádiótávközlési szolgálat, amelynek adásai arra szolgálnak, hogy azokat általában mindenki vehesse. Nagy apertúrájú földi állomás (gateway állomás): műholdas állandóhelyű szolgálat vagy műholdas mozgószolgálat keretében olyan nagykapacitású, nagy antenna méretű földi állomás, amely geostacionárius és nem-geostacionárius műholdakhoz az információátvitelt szolgálja. Passzív átjátszó: rádióhullámok visszatükrözése, illetve vétele és aktív berendezés nélküli kisugárzása módszerével működő másodlagos rádiótávközlő állomás. Típusai: Passzív tükör, amely a rádióhullámok közvetlen visszatükrözését végzi. Back-toback, két antennából álló passzív átjátszó állomás rádiójelek vételére és eltérő irányú kisugárzására. Rádiórelé: az állandóhelyű rádiószolgálat keretébe tartozó, a mobil technikától eltérő technológiával kialakított pont-pont vagy pont-többpont rendszerű földfelszíni rádiótávközlő hálózat, amely minimálisan 30 analóg távbeszélő csatornával vagy 2 Mbit/s átviteli kapacitással vagy – a pont-többpont rendszerű hálózatot kivéve – egy analóg tv csatornával rendelkezik. A pont-többpont rendszerű hálózatban az átvitel csak kétirányú lehet, a rádióállomások helyhez kötöttek. Rádiótelefon típusú állandóhelyű szolgálatok: olyan állandóhelyű szolgálatok, amelyeknek rendszere mobil távközlési technológián alapul. Sávdíj: árverés vagy pályázat útján értékesített frekvenciasáv esetén a frekvenciahasználati jogosultság érvényességi ideje alatt fizetendő díj. Sugárzási jellemzők: frekvencia, kisugárzott effektív teljesítmény (ERP) és az effektív antennamagasság (heff) Szabadcsatorna-keresés: rádiótávközlő berendezések automatikus frekvenciakiválasztási eljárása. Telephelyre szóló frekvenciakijelölés: a hatóság által kiadott frekvenciakijelölési határozat, amely rögzíti egy állomás vagy hálózat frekvenciáit, valamint pontos telepítési és sugárzási jellemzőit. Telepítési jellemzők: a földrajzi koordináta, a telephely tengerszint feletti magassága és az antenna földfelszín feletti magassága. Területre szóló frekvenciakijelölés: a hatóság által kiadott frekvenciakijelölési határozat, amely telepítési jellemzők nélkül meghatározza egy állomás vagy hálózat frekvenciáit, vagy frekvenciablokkját, rögzítve a frekvenciafelhasználás feltételeit egy adott földrajzi területre. Változó telephelyű állomás: olyan rádiótávközlő állomás, amely helyváltoztatásra alkalmas, de csak telepített helyzetben üzemelhet. Zsinórnélküli hozzáférés: olyan többcsatornás távközlési megoldás, amelynél a csatornák kiválasztása az egyes bázisállomások tekintetében a szabványban meghatározott bármely csatornára kiterjedhet – a berendezések telepített kivitelében is –, és a berendezések teljesítménye szabványban meghatározott. VI. Az Alkotmánybíróság határozatai és végzései

Source: https://magyarkozlony.hu/hivatalos-lapok/5a47c88b837d7eefe59fed26065a087482ff737f/dokumentumok/730929f2b7aebc65da2871e21b9fdb5ba16e1356/letoltes